<classify> Kwa mujibu wa Mkuu wa Idara ya Mawasiliano wa klabu hiyo Jerry Murro, wachezaji walioachwa ni Antony Mateo ambaye hayuko fiti, huku Benedict Tinoco na Geofrey Mwashiuya wakibaki kushughulikia hati zao za kusafiria.Wachezaji wanaotarajiwa kuondoka leo alfajiri ni Amis Tambwe, Donald Ngoma, Thaban Kamusoko, Haruna Niyonzima, Issoufou Boubacar, Deus Kaseke, Simon Msuva, Malimi Busungu, Nadir Haroub, Kelvin Yondani, Salum Telela na Vicent Bossou.Wengine ni Juma Abdul, Mbuyu Twite, Oscar Joshua, Deogratias Munishi, Ally Mustafa, Pato Ngonyani, Said Juma, Paul Nonga na Haji Mwinyi wakiongozana na viongozi saba wa benchi la ufundi huku Mkuu wa msafara akiwa ni Mwenyekiti wa Soka la Vijana wa Shirikisho la Soka Tanzania TFF, Ayoub Nyezi.Akizungumza na waandishi wa habari kuhusu mchezo huo, Muro alisema timu inakwenda kwa tahadhari kubwa, kupambana ikiwa na lengo la kufanya vizuri katika michezo ya raundi ya awali na kufikia lengo la kwanza la kucheza hatua ya makundi.Tumezungumza na kocha wetu, Hans Pluijm na tumejiwekea malengo ya kuhakikisha tunakwenda kupambana na kuhakikisha tunafikisha lengo la kucheza hatua ya makundi,alisema.Alitoa mwito kwa mashabiki na wanachama wa timu hiyo kuiombea timu na kudumisha umoja na mshikamano ili kuanza vyema michuano hiyo. Pia, ameomba wadau na wafadhili mbalimbali kuwaunga mkono kipindi hiki cha kupigania maslahi ya taifa kwani wanacheza michuano migumu.Muro amewatakia heri wawakilishi wengine wa Tanzania Azam Fc, Mafunzo na JKU katika michuano hiyo ya Afrika.Mechi hiyo ya raundi ya awali itakayopigwa Februari 13, mwaka huu inatarajiwa kuchezeshwa na waamuzi kutoka Madagascar na kamisaa kutoka Msumbiji.Waamuzi hao ni Hubert Bruno atakayekuwa mwamuzi wa kati, Randrianarivelo Ravonirina na Augustin Gabriel waamuzi wasaidizi na Anndofetrra Avombitana mwamuzi wa akiba na Feizal Ismael ni Kamisaa wa mchezo.Mchezo wa marudiano unatarajiwa kufanyika Februari 28, mwaka huu kwenye Uwanja wa Taifa, Dar es Salaam.  <topic>: michezo 